กรุงเทพประกันฯกำไรทรุด37%
ไตรมาส2ได้แค่807ล้านบาทควักเงินสดจ่ายปันผลผู้ถือหุ้น
10 ส.ค. 2555

ไตรมาส2ได้แค่807ล้านบาทควักเงินสดจ่ายปันผลผู้ถือหุ้น
กรุงเทพประกันชีวิตกำไรหาย 484 ล้านบาท ค่าใช้จ่ายพุ่งพรวด แต่ยังใจดีจ่ายปันผลให้หุ้นละ 0.36 บาท
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต เปิดเผยว่า ช่วงไตรมาส 2 ที่ผ่านมา บริษัทมีกำไร 807 ล้านบาท ลดลง 484 ล้านบาท หรือ 37% เมื่อเทียบกับงวดเดียวกันของปีก่อนที่มีกำไร 1,291 ล้านบาท และงวด 6 เดือนที่ผ่านมามีกำไร 1,721 ล้านบาท ลดลงเมื่อเทียบกับงวดเดียวกันของปีก่อนที่มีกำไร 2,279 ล้านบาท
ทั้งนี้ เนื่องจากบริษัทมีรายได้เพิ่ม 2,249 ล้านบาท แบ่งเป็นเบี้ยประกันเพิ่มขึ้น 2,014 ล้านบาท และรายได้จากการลงทุนเพิ่มขึ้น 235 ล้านบาท ขณะที่ค่าใช้จ่ายในการรับประกันเพิ่มขึ้น 2,627 ล้านบาท
นอกจากนี้ ยังมีกำไรจากการลงทุนในหลักทรัพย์และรายได้อื่นเพิ่มขึ้น 9 ล้านบาท จ่ายเงินสมทบกองทุนประกันชีวิตและสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพิ่มขึ้น 2 ล้านบาท และภาษีเงินได้เพิ่มขึ้น 113 ล้านบาท
อย่างไรก็ตาม คณะกรรมการบริษัทยังมีมติจ่ายปันผลระหว่างกาลให้กับผู้ถือหุ้นเป็นเงินสดในอัตราหุ้นละ 0.36 บาท รวมเป็นเงิน 432 ล้านบาท
นายสุชาติ ไตรศิริเวทวัฒน์ กรรมการผู้อำนวยการ บริษัท อินทรประกันภัย กล่าวว่า ส่วนบริษัทไตรมาส 2 ขาดทุน 3.4 ล้านบาท ลดลงเมื่อเทียบกับงวดเดียวกันของปีก่อนที่มีกำไร 14 ล้านบาท และงวด 6 เดือน ขาดทุน 33 ล้านบาท ลดลงเมื่อเทียบกับงวดเดียวกันของปีก่อนที่มีกำไร 18 ล้านบาท
ไตรมาส 2 ที่ผ่านมา การรับประกันภัยมีผลขาดทุน 9.9 ล้านบาท เมื่อเทียบกับงวดเดียวกันของปีก่อนที่มีกำไรจากการรับประกันภัย 15 ล้านบาท
สาเหตุสำคัญเนื่องจากรายได้ค่าจ้างและค่าบำเหน็จที่ได้รับจากการเอาประกันภัยต่อลดลงเหลือ 34 ล้านบาท จากงวดเดียวกันของปีก่อนที่เคยได้ 88 ล้านบาท เนื่องจากไตรมาส 2 ที่ผ่านมา บริษัทไม่ได้รับงานลูกค้ารายใหญ่ เบี้ยประกันลูกค้ารายใหญ่ลดลง
ขณะที่ไตรมาส 2 ของปีนี้
ไม่ได้รับงานใหญ่ดังกล่าว เบี้ยประกันภัยรับรวมจึงมีจำนวน 174.91 ล้านบาท
และจำนวนเบี้ยประกันภัยให้ต่อก็ลดลงเป็น 106.01 ล้านบาท 
รายได้ค่าจ้างและค่าบำเหน็จ จึงเหลือเพียง 34.37
ล้านบาท
นายสุกิจ จรัญวาศน์ กรรมการผู้จัดการ บริษัท จรัญประกันภัย กล่าวว่า สำหรับบริษัทไตรมาส 2 มีกำไร 11 ล้านบาท เพิ่มขึ้น 4 ล้านบาท หรือ 56% เมื่อเทียบกับงวดเดียวกันของปีก่อนที่กำไร 7 ล้านบาท เนื่องจากมีรายได้ภาษีเงินได้ 10 ล้านบาท ในขณะที่ปีก่อนมีค่าใช้จ่ายภาษีเงินได้ 3 ล้านบาท